Mii de militari din Spania, mobilizați în lupta cu COVID-19. Românii de acolo se tem să nu-și piardă jobul.
Autorităţile sanitare sunt preocupate de creşterea numărului de cazuri din ultimele zile. Statisticile dovedesc că Spania trece prin al doilea val al pandemiei şi a depăşit 412.000 de infectări cu Sars-Cov-2. A crescut şi numărul deceselor până la 116 în ultimele 7 zile şi 87 de persoane sunt internate la Terapie Intensivă.
Situaţia sanitară din Spania îi preocupă şi pe români, care se tem că pandemia le poate pune în pericol nu doar sănătatea, ci şi locul de muncă. Ica Tomi este o românca stabilită în Spania şi ne spune că mulţi compatrioţi sunt îngrijoraţi de situaţia rudelor din ţară, de care sunt despărţiţi acum de această criză.Mulţi au renunţat la vacanţe, nu doar pentru că li se cere să intre în carantină, dar mai ales pentru că pot rămâne fără joburile de care depind şi cei de acasă. Doina munceşte la curăţenie în case şi este nevoită să circule zilnic cu metroul, sau cu trenul şi urmează un adevărat ritual ca să nu se infecteze cu Sars-COV-2. Al doilea val de Covid-19 face ravagii în special în regiunile Madrid şi Catalonia, care acumulează majoritatea noilor cazuri. Guvernul a mobilizat 2000 de militari, pregătiţi să ajute regiunile autonome în realizarea anchetelor epidemiologice. De asemenea, guvernul le permite regiunilor să ceară reinstituirea lockdown-ului, dacă situaţia nu mai poate fi controlată. Din fericire, profilul bolnavului de Covid-19 de acum din Spania este mai tânăr şi mai rezistent la virus, iar simptomele sunt mai uşoare în majoritatea cazurilor, dar situatia este preocupantă, deoarece peste două săptămâni începe noul an şcolar.